ΓΡΑΠΤΗ ΕΡΩΤΗΣΗ E-1998/97 υποβολή: Hiltrud Breyer (V) προς την Επιτροπή (9 Iουνίου 1997)

Θέμα: Aυξητικές ορμόνες

1. Ποιές αυξητικές ορμόνες και για τη χρησιμοποίηση σε ποιά ακριβώς ζώα (αγελάδες, ταύρους, βόδια-εκτομίες, νεαρά βοοειδή, θηλυκά και αρσενικά μοσχάρια) επιτρέπονται στις ΗΠΑ;

2. Με ποιό τρόπο, υπό ποία μορφή, πόσο συχνά, σε ποιά δόση και σε ποιά ηλικία χορηγούνται οι εκάστοτε ορμόνες στα διάφορα ζώα;

3. Με ποιό τρόπο προμηθεύονται οι κτηνοτρόφοι τις ορμόνες αυτές;

4. Ποιός τις προμηθεύει;

5. Ποιά είναι τα καθήκοντα του κτηνιάτρου σε σχέση με την πάχυνση των ζώων μέσω ορμονών;

6. Ποιός ελέγχει στις ΗΠΑ την ορθή χρησιμοποίηση των επιτρεπομένων στη χώρα αυτή ορμονών;

7. Με ποιό τρόπο εμποδίζεται η μη ορθή χρησιμοποίησή τους;

8. Ποιά μέτρα έχουν λάβει οι ΗΠΑ για να εμποδίσουν τη χρησιμοποίηση μη επιτρεπομένων ορμονών;

9. Πως ακριβώς δρούν οι εν λόγω αυξητικές ορμόνες στον οργανισμό των ανωτέρω ζώων από κάθε μορφολογική και φυσιολογική άποψη, κυρίως αν λάβουμε υπόψη τους ενδοκρινείς αδένες;

10. Μέσω ποιών επιστημονικών εργασιών μπορούν οι ΗΠΑ να αποδείξουν ότι με τη χορήγηση της εκάστοτε ορμόνης στα ζώα δεν μεταβάλλεται αρνητικώς κανένα από τα πολυάριθμα συστατικά του κρέατος;

Απάντηση της κας Bonino εξ ονόματος της Επιτροπής (23 Ιουλίου 1997)

1. Οι Ηνωμένες Πολιτείες της Αμερικής ενέκριναν 6 αυξητικές ορμόνες που μπορούν να χρησιμοποιηθούν στα βοοειδή: τη ζερανόλη, την τρεμπολόνη, την οιστραδιόλη, την προγεστερόνη, την τεστοστερόνη και την οξική μελενγοιστρόλη. Η ζερανόλη εγκρίθηκε και για τα προβατοειδή.

2. Η οξική μελενγοιστρόλη χορηγείται στη μερίδα τροφής και προορίζεται για τις δαμάλες 12 έως 24 μηνών. Οι λοιπές ορμόνες χορηγούνται σχεδόν πάντα μαζί στα βοοειδή και στα προβατοειδή με τη μορφή εμφυτεύματος που τοποθετείται με ένεση κάτω από το δέρμα του αυτιού.

3. και 4. Οι ορμόνες αυτές πωλούνται ελεύθερα χωρίς συνταγή κτηνιάτρου. Οι κτηνοτρόφοι μπορούν να τις προμηθευτούν άμεσα ή μέσω αλληλογραφίας ύστερα από σχετική παραγγελία με βάση κατάλογο που υπάρχει στους αντίστοιχους χώρους πώλησης (καταστήματα αγροτικών προϊόντων, κτηνιατρικά φαρμακεία).

5. Όσον αφορά την πάχυνση με ορμόνες, ο ιδιώτης κτηνίατρος δεν έχει να διαδραματίσει κάποιο συγκεκριμένο ρόλο. Ο ίδιος ο κτηνοτρόφος αναμειγνύει στην τροφή, στην περίπτωση που η οξική μελενγοιστρόλη δεν έχει ήδη παρασκευαστεί από τη βιομηχανία ή χορηγηθεί με ένεση κάτω από το αυτί, τις αυξητικές ορμόνες και είναι υπεύθυνος για την τήρηση των οδηγιών χρήσης.

6. Απ'ό,τι γνωρίζει η Επιτροπή, οι επίσημοι κτηνίατροι του Υπουργείου Γεωργίας ή οι υπεύθυνοι της Υπηρεσίας Τροφίμων και Φαρμάκων (Food and drug administration - FDA) δεν ασκούν ιδιαίτερο έλεγχο όσον αφορά τη χρησιμοποίηση των αυξητικών ορμονών στα ζώα των οποίων το κρέας προορίζεται για την αμερικανική αγορά.

7. Στα πλαίσια του προγράμματος «US national residue program» σχετικά με τον έλεγχο των καταλοίπων στα κρέατα που προορίζονται για την αμερικανική αγορά ή για εξαγωγή σε χώρες άλλες από τις χώρες της Κοινότητας, δεν προβλέπονται εδώ και μερικά χρόνια παρά ελάχιστες αναλύσεις, για την επαλήθευση της ορθής χρήσης των εγκεκριμένων ορμονών.

Εντούτοις, για τα κρέατα που εξάγονται προς την Κοινότητα,οι Αμερικανοί εφάρμοσαν ένα σύστημα που λειτουργεί με ευθύνη των κτηνοτρόφων, ο στόχος του οποίου είναι η παροχή εγγύησης ότι τα κρέατα αυτά προέρχονται από ζώα στα οποία δεν χορηγήθηκαν ποτέ αυξητικές ορμόνες.

8. Η Επιτροπή πληροφορήθηκε ότι οι Ηνωμένες Πολιτείες έλαβαν νομικά μέτρα προκειμένου να απαγορεύσουν τη χρήση μη εγκεκριμένων ορμονών. Στην περίπτωση διαπίστωσης απάτης λαμβάνονται διοικητικά και ποινικά μέτρα.

9. Η αποτελεσματικότητα των αναβολικών στη μορφολογία των ζώων εξαρτάται από περισσότερους παράγοντες, όπως το φύλο, η ηλικία του ζώου, η φυλή, η χορηγούμενη δόση, η συγχορήγηση με διάφορες ουσίες, η διατροφή κ.τ.λ. Γενικά, δρουν ευνοϊκά στην ανάπτυξη και στην αποτιτάνωση του σκελετού και προκαλούν αύξηση του βάρους σε περίοδο συντομότερη από ό,τι για τα ζώα στα οποία αυτά δεν χορηγούνται.

Η σωματική δράση συνδέεται με τη φύση της χορηγούμενης ουσίας (οιστρογόνα, ανδρογόνα ή γεσταγόνα) και με το φύλο του ζώου. Είναι αδύνατο να συνοψίσουμε την ποικιλομορφία και τη συνθετότητα της δράσης τους στη φυσιολογία των ζώων, ιδίως στους ενδοκρινείς αδένες. Εάν το αξιότιμο μέλος το επιθυμεί, η Επιτροπή μπορεί να του διαβιβάσει την επιστημονική τεκμηρίωση σχετικά με το θέμα αυτό.

10. Η αμερικανική νομοθεσία σχετικά με την έγκριση της κυκλοφορίας στην αγορά αυξητικών ορμονών καταρτίστηκε από την FDA η οποία βασίστηκε στην αξιολόγηση των επιστημονικών στοιχείων που παρασχέθηκαν, εκείνη την εποχή, εμπιστευτικά από τη βιομηχανία. Οι περισσότερες από τις πληροφορίες αυτές είναι αρκετά παλιές,συγκεκριμένα άνω των 15 ετών.